***Suvestinė redakcija nuo 2021 m lapkričio 23 d.***

*(Vilniaus universiteto senato 2021 m. lapkričio 23 d. nutarimo Nr. SPN-62 redakcija)*

PATVIRTINTA

Vilniaus universiteto senato

2017 m. birželio 13 d. nutarimu Nr. S-2017-7-6

**VILNIAUS UNIVERSITETO**

**FILOLOGIJOS FAKULTETO NUOSTATAI**

**I SKYRIUS**

**BENDROSIOS NUOSTATOS**

1. Vilniaus universiteto (toliau – Universitetas) Filologijos fakultetas (toliau – Fakultetas) yra kamieninio akademinio padalinio statusą turintis vidinis organizacinis Universiteto darinys, kuriame vykdoma visų rūšių pagrindinė Universiteto veikla. Fakultetas turi vidinę autonomiją, kurios ribas nustato šie nuostatai (toliau – Nuostatai).

2. Fakultetą steigia ir likviduoja bei jo nuostatus Universiteto rektoriaus (toliau – Rektorius) teikimu tvirtina Universiteto senatas (toliau – Senatas).

3. Fakultetas savo veikloje vadovaujasi Vilniaus universiteto statutu (toliau – Statutas), Mokslo, meno veiklos ir studijų reguliaminu (toliau – Reguliaminas), šiais Nuostatais, kitais Senato, Universiteto tarybos, Rektoriaus bei Fakulteto valdymo organų pagal kompetenciją priimamais teisės aktais, Lietuvos Respublikos įstatymais ir įstatymų lydimaisiais teisės aktais.

4. Fakulteto veikla finansuojama iš valstybės skiriamų asignavimų, Universiteto nuosavybės teise valdomų bei kitų teisėtai gautų lėšų.

5. Fakultetas turi Senato patvirtintą Fakulteto vėliavą, blanką, logotipą ir antspaudą, kurie atitinka Universiteto tradicijas ir stilių. Fakulteto blankas ir antspaudas naudojamas Fakulteto veiklos dokumentuose, kurie priskiriami Fakulteto kompetencijai.

6. Fakulteto savivaldą įgyvendina Fakulteto taryba (toliau – Taryba), sudaroma Statuto, Senato bei šių Nuostatų nustatyta tvarka.

7. Fakultetui vadovauja ir už jo veiklą atsako Fakulteto vadovas – dekanas (toliau – Dekanas), renkamas ir skiriamas Statuto, Senato bei šių nuostatų nustatyta tvarka.

8. Fakulteto struktūrą sudaro Fakulteto valdymo organai (Taryba ir Dekanas) bei vidiniai organizaciniai dariniai – šiuose Nuostatuose išvardyti šakiniai akademiniai padaliniai – institutai (toliau – Institutai), administracinio padalinio teisių neturintys akademiniai dariniai (toliau – Akademiniai dariniai) ir administracinio padalinio teisių neturintys neakademiniai dariniai (toliau – Neakademiniai dariniai).

9. Įstatymų ir Universiteto teisės aktų nustatyta tvarka Fakultetas gali turėti teisę savarankiškai priimti sprendimus dėl viešųjų pirkimų ir savarankiškai vykdyti pirkimus, turėti atskirą biudžeto eilutę pirkimams, savarankiškai sudaryti pirkimo sutartis ir iš savo biudžeto vykdyti mokėjimus pagal tas sutartis.

**II SKYRIUS**

**VEIKLOS TIKSLAI IR UŽDAVINIAI**

10. Fakulteto veikla yra grindžiama Statute įtvirtinta Universiteto misija, tikslais ir veiklos principais, Fakulteto veiklos plane numatytais prioritetais. Fakulteto veiklos tikslai – rengti aukštos kvalifikacijos specialistus ir mokslininkus; plėtoti aukšto tarptautinio lygio mokslinius tyrimus; užtikrinti mokslo ir studijų vienovę, užtikrinti mokslinių tyrimų ir studijų kokybę; dalyvauti inovacinėje veikloje ir aukštųjų technologijų verslo plėtroje; ugdyti aktyvius ir atsakingus piliečius bei visuomenės lyderius.

11. Fakulteto uždaviniai:

11.1. inicijuoti, organizuoti ir atlikti humanitarinių ir socialinių mokslų sričių bei tarpdalykinius tarptautinio lygio mokslinius tyrimus, vykdyti mokslo ir technologijų pasiekimų sklaidą nacionalinėje ir tarptautinėje erdvėje;

11.2.inicijuoti, organizuoti ir vykdyti visų pakopų bei neformaliąsias studijas, podoktorantūros stažuotes, dalyvauti rengiant pedagogus ir vykdyti kitokią šviečiamąją arba mokymo (dėstymo) veiklą;

11.3. jungtis į tarptautinius mokslinių tyrimų tinklus ir institucijas, diegti pažangią kitų universitetų veiklos praktiką mokslinių tyrimų ir studijų organizavimo srityje;

11.4. dalyvauti nacionalinėse ir tarptautinėse mokslo, studijų, švietimo programose ir projektuose, atsižvelgiant į jų aktualumą Fakulteto vystomoms veiklos kryptims;

11.5. dalyvauti svarstant su filologija, kalbotyra, literatūrologija susijusius probleminius klausimus, aptariant kalbos, literatūros ir kultūros problemas bei aktualijas viešoje ir akademinėje erdvėje ir priimant atitinkamus ekspertinius sprendimus;

11.6. skatinti ir plėtoti mokslo, verslo ir viešojo sektorių bendradarbiavimą, bendradarbiauti su Lietuvos ir užsienio studijų, mokslo ir verslo institucijomis, socialiniais partneriais bei alumnais, atstovauti Universitetui šalyje ir pasaulyje;

11.7. vykdyti ir plėtoti paslaugų teikimo, konsultavimo ir ekspertinę veiklą;

11.8. puoselėti Universiteto vertybes ir ilgametes tradicijas, skatinti Fakulteto bendruomenės narių dalyvavimą bendrauniversitetinėje veikloje bei skatinti jų socialiai atsakingą elgesį ir savanorystę.

12. Fakulteto tikslus ir uždavinius įgyvendina Fakulteto bendruomenė.

13. Fakultetas kuria ir įgyvendina savo veiklos planą, kuriame numatyti prioritetai, jų įgyvendinimo priemonės, terminai, rodikliai, ištekliai ir už priemonių vykdymą atsakingi asmenys. Fakulteto veiklos planas sudaromas 3 metams, vadovaujantis Universiteto strateginiu veiklos planu bei Fakulteto tikslais ir uždaviniais.

**III SKYRIUS**

**TARYBA**

14. Taryba – kolegialus Fakulteto savivaldos organas, sudaromas 4 metams.

15. Tarybos narius, išskyrus Tarybos narį pagal pareigas bei Fakulteto visų studijų pakopų studentų atstovus, deleguojamus Universiteto studentų atstovybės nustatyta tvarka, tiesioginiuose rinkimuose renka Statuto 12 straipsnio 4 dalyje nustatytus reikalavimus atitinkantys Fakulteto mokslo darbuotojai ir dėstytojai (toliau – rinkėjai).

16. Tarybą sudaro 25 nariai:

16.1. septyni Fakultete dirbantys Statuto 12 straipsnio 4 dalyje nustatytus reikalavimus atitinkantys profesoriai ir / ar vyriausieji mokslo darbuotojai;

16.2. septyni Fakultete dirbantys Statuto 12 straipsnio 4 dalyje nustatytus reikalavimus atitinkantys docentai ir / ar vyresnieji mokslo darbuotojai;

16.3. penki kiti Fakultete dirbantys Statuto 12 straipsnio 4 dalyje nustatytus reikalavimus atitinkantys akademinės bendruomenės nariai;

16.4. penki Fakulteto visų trijų pakopų studentų atstovai pagal Statuto 21 straipsnio 11 dalies reikalavimus;

***Papunkčio pakeitimai****:*

*Vilniaus universiteto senato 2019 m. sausio 22 d. nutarimu Nr. SPN-5.*

16.5. Dekanas (narys pagal pareigas).

17. Tarybos narių rinkimo ir atšaukimo tvarkos bendrieji reikalavimai nustatomi Senato patvirtintame Kamieninių akademinių padalinių tarybų narių rinkimų tvarkos apraše. Tarybos narį išrinkęs ar paskyręs subjektas gali atšaukti Tarybos narį dėl jo padaryto nusikaltimo, baudžiamojo nusižengimo, administracinio teisės pažeidimo, drausminio ar tarnybinio nusižengimo, šiurkštaus Statuto, Akademinės etikos kodekso pažeidimo ar kito teisės ar moralės normų pažeidimo, nederančio su Tarybos nario pareigomis. Papildomus studentų atstovų atšaukimo iš Tarybos narių pagrindus ir tvarką gali nustatyti Universiteto studentų atstovybė.

18. Tuo atveju, jei Tarybos nariui užėmus kitas akademines pareigas, pasikeičia šių Nuostatų 16.1, 16.2 ir 16.3 punktuose numatytos Tarybos narių proporcijos, nauji Tarybos nario rinkimai nėra organizuojami. Kiekvienam Institutui Taryboje turi atstovauti ne mažiau kaip po tris 16.1 16.3 papunkčiuose (skaičiuojant bendrai) numatytus atstovus.

19. Tarybos rinkimus organizuoja (taip pat ir kandidatus registruoja) ir jų rezultatus nustato Fakulteto rinkimų komisija. Fakulteto rinkimų komisijos sudėtį Dekano teikimu tvirtina ir jos pirmininką skiria Centrinė rinkimų komisija. Rinkimų komisijos nariai negali būti candidatais į Tarybos narius. Tarybos nariai – studentų atstovai – skiriami (renkami) Universiteto studentų atstovybės nustatyta tvarka, laikantis Statuto 21 straipsnio 11 dalies reikalavimų.

20. Taryba iš savo narių išsirenka Tarybos pirmininką. Taryba pirmininko teikimu tvirtina pavaduotoją. Tarybos pirmininku ir jo pavaduotoju negali būti renkamas dekanas, prodekanas bei studentų atstovas. Tarybos pirmininkas ir jo pavaduotojas negali dirbti tame pačiame Institute. Tarybos pirmininkui negalint eiti pareigų dėl ligos ar kitų svarbių priežasčių, jo funkcijas atlieka Tarybos pirmininko pavaduotojas. Po naujos Tarybos išrinkimo pirmąjį Tarybos posėdį šaukia ir jam pirmininkauja (iki išrenkamas Tarybos pirmininkas) Dekanas.

21. Tarybos veiklos forma – posėdžiai. Tarybos posėdis teisėtas, jeigu jame dalyvauja ne mažiau kaip du trečdaliai visų Tarybos narių. Vykdydama savo įgaliojimus, Taryba priima nutarimus. Tarybos nutarimai priimami paprasta posėdyje dalyvaujančių Tarybos narių balsų dauguma, išskyrus atvejus, kai šiuose nuostatuose ar Tarybos darbo reglamente nustatytas kvalifikuotos balsų daugumos reikalavimas.

22. Taryba:

22.1. tvirtina savo darbo reglamentą;

22.2. renka Dekaną ir teikia jį skirti Rektoriui;

22.3. reiškia nepasitikėjimą Dekanu, jei už tai balsuoja ne mažiau kaip du trečdaliai visų Tarybos narių, arba paprasta balsų dauguma sprendžia dėl Rektoriaus pareikšto nepasitikėjimo Dekanu;

22.4. jei Rektorius motyvuotu sprendimu nepaskiria Tarybos išrinkto Dekano, vykdo pakartotinius Dekano rinkimus;

22.5. Dekano teikimu tvirtina Fakulteto veiklos planą;

22.6. svarsto ir tvirtina Dekano pateiktas Fakulteto veiklos metines ataskaitas ir teikia Rektoriui išvadą dėl Fakulteto veiklos plano įgyvendinimo;

22.7. jei Taryba nepatvirtina Fakulteto veiklos metinės ataskaitos, suteikiamas vieno mėnesio terminas, per kurį Dekanas turi ataskaitą pataisyti ir (arba) patikslinti bei pateikti Tarybai pakartotinai svarstyti; jei Taryba pakartotinai nepatvirtinta Fakulteto veiklos metinės ataskaitos, ji balsuoja dėl nepasitikėjimo Dekanu pareiškimo ir nedelsdama apie tai informuoja Rektorių; šiuo atveju nepasitikėjimą Dekanu taip pat gali pareikšti ir Rektorius;

22.8. Dekano teikimu nustato prodekanų skaičių, tvirtina jų kandidatūras ir funkcijas, priima sprendimus dėl jų nušalinimo;

22.9. Dekano teikimu steigia ir likviduoja Institutus bei siūlo Rektoriui teikti Senatui tvirtinti su tuo susijusius Fakulteto nuostatų pakeitimus, svarsto ir tvirtina Institutų nuostatus;

22.10. Dekano teikimu svarsto ir siūlo Rektoriui teikti Senatui tvirtinti Fakulteto nuostatų pakeitimus;

22.11. Dekano teikimu steigia ir likviduoja Akademinius darinius;

22.12. Dekano teikimu tvirtina ir atšaukia Akademinių darinių vadovus;

22.13. Dekano teikimu tvirtina Fakulteto pajamų ir išlaidų metinę sąmatą ir jų įvykdymo ataskaitas;

22.14. Dekano teikimu tvirtina Fakulteto mokslinių tyrimų kryptis, aprobuoja mokslinių tyrimų programas;

22.15. siūlo Rektoriui tvirtinti mokslo krypties doktorantūros komiteto sudėtį ir pirmininką, mokslo krypties doktorantūros reglamentą.

22.16. svarsto ir Universitete nustatyta tvarka teikia Senatui tvirtinti studijų programas;

22.17. sudaro Fakultete įgyvendinamų studijų programų komitetus ir teikia Senatui tvirtinti jų pirmininkus;

22.18. svarsto Dekano siūlymus dėl Fakulteto studijų vietų skaičiaus ir dėl reikalavimų stojantiesiems;

22.19. Dekano teikimu tvirtina Fakulteto mokslinį darbą ir studijas reglamentuojančias taisykles;

22.20. vertina atliktų mokslinių tyrimų, studijų rezultatus ir viso Fakulteto veiklos kokybę ir lygį;

22.21. svarsto Dekano teikimus Rektoriui skelbti konkursus į profesoriaus pareigas;

***Papunkčio pakeitimai****:*

*Vilniaus universiteto senato 2019 m. sausio 22 d. nutarimu Nr. SPN-5.*

22.22. svarsto ir teikia Rektoriui kandidatus, kuriems siūloma suteikti Universiteto emeritūros, afiliacijos ir garbės vardų nuostatuose numatytus vardus (statusą);

22.23. Tarybos pirmininko teikimu sudaro Fakulteto akademinės etikos komisiją ir skiria jos pirmininką;

22.24. Tarybos pirmininko teikimu sudaro Fakulteto ginčų komisiją ir skiria jos pirmininką;

22.25. Tarybos pirmininko teikimu sudaro Fakulteto mokslo kolegiją ir skiria jos pirmininką;

22.26. vykdo kitas Universiteto teisės aktuose numatytas funkcijas, taip pat vykdo teisės aktuose tiesiogiai nenurodytus įgaliojimus, susijusius su Statuto 28 straipsnio 3 dalyje ir šių nuostatų 6 punkte apibrėžta Tarybos paskirtimi.

**IV SKYRIUS**

**DEKANAS**

23. Dekanu gali būti asmuo, atitinkantis kamieninio akademinio padalinio vadovui Statute keliamus reikalavimus.

24. Dekanas atsakingas ir atskaitingas Tarybai ir Rektoriui. Dekanas pagal pareigas yra Rektorato narys ir dalyvauja Universiteto strateginiame valdyme. Fakulteto ūkio ir turto valdymo bei kitais neakademinės veiklos organizavimo klausimais Dekanas taip pat atskaitingas Universiteto kancleriui (toliau – Kancleris).

25. Dekanas renkamas 5 metams, vadovaujantis Statutu ir šiais nuostatais.

26. Konkursą Dekano pareigoms eiti skelbia Taryba likus ne mažiau kaip 4 mėnesiams iki kadenciją baigiančio Dekano įgaliojimų pabaigos. Šio punkto nuostatos netaikomos atvejais, kai Dekano įgaliojimai nutrūksta anksčiau termino dėl kitų priežasčių.

27. Konkursą Dekano pareigoms eiti ir rinkimus organizuoja (taip pat registruoja kandidatus) bei jų rezultatus nustato Fakulteto rinkimų komisija. Rinkimų komisijos nariai negali būti candidatais į Dekano pareigas.

28. Dekaną iš savo kandidatūrą išsikėlusių kandidatų Statuto ir šių nuostatų nustatyta tvarka slaptu balsavimu renka Taryba ir teikia skirti Rektoriui. Dekanas laikomas išrinktu, jeigu už jį balsavo daugiau nei pusė visų Tarybos narių, neįskaitant į kandidatus eiti Dekano pareigas savo kandidatūrą išsikėlusių Tarybos narių.

***Punkto pakeitimai****:*

*Vilniaus universiteto senato 2018 m. balandžio 17 d. nutarimu Nr. S-2018-4-2.*

29. Jei nė vienas kandidatas nesurenka daugiau nei pusės visų Tarybos narių balsų, rengiami pakartotiniai slapti balsavimai, kuriuose dalyvauja pirmajame balsavimo ture daugiausiai balsų gavęs kandidatas ir antrą pagal dydį balsų skaičių gavęs vienas ar keli vienodai balsų gavę kandidatai arba du ar daugiau daugiausiai ir vienodai balsų gavę kandidatai. Jei po pakartotinių balsavimų Dekanas neišrenkamas, Taryba skelbia naują konkursą Dekano pareigoms eiti.

30. Dekano rinkimų rezultatus ne vėliau kaip kitą darbo dieną po rinkimų Fakulteto rinkimų komisija skelbia Fakulteto interneto svetainėje. Dekano rinkimų rezultatai ne vėliau kaip per 2 darbo dienas nuo jų paskelbimo gali būti skundžiami Centrinei rinkimų komisijai, kuri ne vėliau kaip per penkias darbo dienas išnagrinėjusi skundą gali rinkimų rezultatus palikti nepakeistus arba pripažinti rinkimus negaliojančiais. Pripažinus rinkimus negaliojančiais, rengiamas pakartotinis slaptas balsavimas, kuriame dalyvauja visi kandidatai.

31. Įvykusių Dekano rinkimų rezultatus Fakulteto rinkimų komisija ne vėliau kaip kitą darbo dieną raštu praneša Rektoriui. Jei motyvuotu Rektoriaus sprendimu su išrinktu Dekanu nesudaroma darbo sutartis, Taryba skelbia pakartotinius Dekano rinkimus. Kol bus išrinktas Dekanas, Rektorius laikinai vadovauti padaliniui skiria kadenciją baigusį Dekaną arba vieną iš kadenciją baigusio Dekano pavaduotojų.

32. Tas pats asmuo Dekanu gali būti ne daugiau kaip dvi kadencijas iš eilės. Ši nuostata taikoma ir tais atvejais, kai asmuo Dekanu buvo ne visą kadenciją (kurią nors iš dviejų).

33. Dekanas turi prodekanus, kurių vienas atsakingas už Fakulteto studijų organizavimą. Visi prodekanai yra pavaldūs ir atskaitingi Dekanui. Dekano teikimu prodekanų kandidatūras ir funkcijas tvirtina ir sprendimus dėl prodekanų nušalinimo priima Taryba.

34. Prodekanų įgaliojimų trukmė susieta su Dekano įgaliojimų trukme: išrinkus ir paskyrus Dekaną, baigiasi kadenciją baigusio Dekano prodekanų įgaliojimai. Naujai išrinktas ir paskirtas Dekanas gali Tarybai teikti siūlymą laikinai pratęsti kadenciją baigusio Dekano prodekanų įgaliojimus, kol šių Nuostatų tvarka bus paskirti nauji prodekanai.

35. Dekanas:

35.1. atsako už vadovavimą Fakultetui bei už Fakulteto veiklos plano įgyvendinimą, vadovaujantis Universiteto strateginiu veiklos planu;

35.2. atsako, kad Fakulteto veikla atitiktų Statutą, kitus įstatymus, įstatymų įgyvendinamuosius ir Universiteto teisės aktus;

35.3. atsako už bendrą studijų programų ir mokslinių tyrimų efektyvumą bei raidos kokybę pagrindinėje Fakulteto veiklos srityje; užtikrina studijų programų ir mokslinių tyrimų, eksperimentinės, socialinės, kultūrinės ir technologinės plėtros bei inovacinės veiklos programų sąsają ir šių programų tarpdalykinius ryšius;

35.4. rengia ir teikia Tarybai tvirtinti Fakulteto veiklos planą ir jo kasmetines pataisas; organizuoja priemones, telkia išteklius ir kuria paskatas, būtinas Fakulteto veiklos planui vykdyti; stebi, kontroliuoja ir reguliuoja plano vykdymo eigą bei atsako už plano įgyvendinimo kokybę;

35.5. teikia Tarybai svarstyti Fakulteto veiklos metinę ataskaitą;

35.6. teikia Tarybai tvirtinti Fakulteto prodekanų skaičių, jų kandidatūras ir funkcijas, siūlymus dėl prodekanų nušalinimo;

35.7. teikia siūlymus Tarybai dėl Institutų steigimo ir likvidavimo ir, Tarybai pritarus, siūlo Rektoriui teikti Senatui tvirtinti atitinkamus Fakulteto nuostatų pakeitimus;

35.8. teikia siūlymus Tarybai dėl Fakulteto nuostatų pakeitimų;

35.9. teikia Tarybai svarstyti ir tvirtinti Institutų nuostatus;

35.10. teikia siūlymus Tarybai dėl Akademinių darinių steigimo ir likvidavimo;

35.11. teikia Tarybai tvirtinti ar atšaukti Akademinių darinių vadovus;

35.12. steigia ir likviduoja Neakademinius darinius;

35.13. teikia Tarybai tvirtinti Fakulteto pajamų ir išlaidų metinę sąmatą, jų įvykdymo ataskaitas, akademinės veiklos skatinimo Fakultete nuostatus;

35.14. Tarybai pritarus teikia Rektoriui siūlymus dėl Fakulteto mokslinių tyrimų ir kitos mokslinės veiklos programų;

35.15. Tarybai pritarus teikia Rektoriui siūlymus dėl Fakulteto studijų vietų skaičiaus ir dėl reikalavimų stojantiesiems;

35.16. teikia Rektoriui siūlymus dėl Fakultete vykdomų studijų kainų, įmokų, tiesiogiai nesusijusių su studijų programų įgyvendinimu, dydžių ir kitų Fakulteto teikiamų paslaugų kainų;

35.17. teikia Tarybai tvirtinti studijas ir mokslinį darbą Fakultete reglamentuojančias taisykles;

35.18. Tarybos pritarimu siūlo Rektoriui skelbti konkursus į profesoriaus pareigas;

35.19. Institutų vadovų teikimu siūlo Rektoriui skelbti konkursus į vyriausiojo mokslo darbuotojo pareigas;

35.20. siūlo Rektoriui priimti į darbą ir atleisti iš darbo Fakulteto darbuotojus, skirti jiems paskatinimus ir (arba) drausmines nuobaudas;

35.21. užtikrina Fakulteto darbuotojų kvalifikacijos tobulinimą;

35.22. organizuoja ir užtikrina teisėtą ir taupų Fakulteto lėšų ir priskirto turto naudojimą;

35.23. atsako už Fakulteto viešuosius pirkimus;

35.24. atsako už Fakulteto tarptautinius ryšius;

35.25. koordinuoja sutarčių, reikalingų Fakultete vykdomai mokslo ir studijų veiklai, sudarymą, ir užtikrina Fakulteto iniciatyva sudarytų sutarčių vykdymą;

35.26. vykdo kitas Universiteto teisės aktuose kamieninio akademinio padalinio vadovui priskirtas funkcijas bei atlieka kitas kamieninio akademinio padalinio vadovui būdingas pareigas.

36. Įgyvendindamas Fakulteto veiklos planą, jam priskirtas funkcijas ir pavestas užduotis, Dekanas pagal kompetenciją leidžia įsakymus, potvarkius, duoda privalomus nurodymus Fakulteto akademinės bendruomenės nariams ir kitiems darbuotojams.

37. Veiklos organizavimo klausimais Dekanui pataria nuolat veikianti kolegija – direktoratas. Kolegiją sudaro prodekanai, Institutų vadovai ir Universiteto studentų atstovybės padalinio Fakultete pirmininkas. Kolegijos veiklos forma – posėdžiai, šaukiami Dekano sprendimu ne rečiau kaip kartą per mėnesį. Kolegijos posėdžiams pirmininkauja Dekanas arba Dekano paskirtas posėdžio pirmininkas.

***Punkto pakeitimai****:*

*Vilniaus universiteto senato 2021 m. lapkričio 23 d. nutarimu Nr. SPN-62.*

38. Dekanas gali sudaryti veiklos planavimo, tarptautinių patarėjų, globėjų ir kitus nuolat ar laikinai jam patariančius darinius (komisijas).

39. Dekano įgaliojimai nutrūksta pasibaigus kadencijai arba atsistatydinus. Dekanas turi nedelsdamas atsistatydinti, jei nepasitikėjimą juo pareiškia Taryba dviejų trečdalių visų Tarybos narių balsų dauguma arba jei Taryba paprasta balsų dauguma pritaria Rektoriaus pareikštam nepasitikėjimui. Jei Dekanas, kuriuo nepasitikėjimą pareiškė Taryba arba Rektorius, Tarybai priėmus atitinkamą sprendimą nedelsdamas neatsistatydina, darbo sutartis su juo nutraukiama dėl šio punkto ir Statuto 28 straipsnio 4 dalies pažeidimo, kuris prilyginamas šiurkščiam darbo pareigų pažeidimui.

**V SKYRIUS**

**STRUKTŪRINIAI PADALINIAI**

40. Fakulteto struktūriniai padaliniai yra administracinio padalinio teises turintys šakiniai akademiniai padaliniai – Institutai ir administracinio padalinio teisių neturintys Akademiniai dariniai (mokslo centrai, katedros, mokslinės teminės grupės ir kt.) bei Neakademiniai dariniai (skyriai, centrai ir kt.), kurių skaičių ir paskirtį lemia Fakulteto efektyvaus valdymo prioritetai.

41. Akademiniai ir Neakademiniai dariniai sudaromi ir likviduojami šiuose Nuostatuose nustatyta tvarka.

42. Institutas – Fakulteto struktūrinis padalinys, kurio pagrindinė veikla – moksliniai tyrimai ir studijos. Institute turi dirbti ne mažiau kaip 10 procentų Fakulteto rinkėjų.

43. Institutas turi savo nuostatus, parengtus pagal Fakulteto nuostatus. Instituto nuostatus Dekano teikimu tvirtina Taryba. Instituto nuostatuose turi būti nustatyta Instituto vadovo išrinkimo arba paskyrimo tvarka, kadencijos trukmė, atskaitomybė, jo pareiga organizuoti ir užtikrinti teisėtą Instituto lėšų ir priskirto turto naudojimą, įgaliojimų pasibaigimo pagrindai, nepasitikėjimo pareiškimo Instituto vadovu procedūra.

44. Institutas gali turėti savo disponuojamas lėšas, kurios yra Fakulteto biudžeto dalis.

45. Fakultete yra šie Institutai: Vilniaus universiteto Literatūros, kultūros ir vertimo tyrimų institutas (angl. *Institute for Literary, Cultural and Translation Studies, Vilnius University*), Vilniaus universiteto Taikomosios kalbotyros institutas (angl. *Institute of Applied Linguistics, Vilnius University*), Vilniaus universiteto Baltijos kalbų ir kultūrų institutas (angl. *Institute for the Languages and Cultures of the Baltic, Vilnius University*), Vilniaus universiteto Anglistikos, romanistikos ir klasikinių studijų institutas (angl. *Institute of English, Romance and Classical Studies, Vilnius University*) ir Vilniaus universiteto Užsienio kalbų institutas (angl. *Institute of Foreign Languages, Vilnius University*).

***Punkto pakeitimai****:*

*Vilniaus universiteto senato 2019 m. sausio 22 d. nutarimu Nr. SPN-5.*

46. Institutas turi vadovą – Instituto direktorių. Instituto vadovu gali būti asmuo, turintis mokslo laipsnį ir pedagoginės patirties.

47. Moksliniams tyrimams organizuoti ir vykdyti Institute gali būti sudaromi administracinio padalinio teisių neturintys Akademiniai dariniai: mokslo centrai (katedros), mokslinės teminės grupės (MTG) ir kt.

47.1. Akademinis darinys veikia filologijos krypties ar tarpdalykiniu pagrindu. Teisę inicijuoti naujo Akademinio darinio sudarymą turi Institutai arba pavieniai mokslininkai. Dėl Akademinio darinio steigimo Instituto vadovo siūlymu Dekano teikimu sprendžia Taryba. Akademinio darinio sudėtį (vadovą ir narius) tvirtina ir atnaujina Dekanas įsakymu.

47.2. Mokslo centras (katedra) – tai Institute veikiantis Akademinis darinys, kuriame organizuojami moksliniai tyrimai ir kuris dalyvauja vykdant Fakulteto studijų programas. Mokslo centrui (katedrai) vadovauja profesorius (vyriausiasis mokslo darbuotojas) ar docentes (vyresnysis mokslo darbuotojas), Fakultete dirbantis ne mažiau kaip pusę etato.

47.3. Mokslinė teminė grupė (MTG) – tai Institute arba Fakultete veikiantis Akademinis darinys, vienijantis tyrimus atliekančius ir (ar) projektus vykdančius Fakulteto mokslininkus. Dėl MTG steigimo sprendžia Taryba Dekano arba Instituto vadovo teikimu pagal kompetenciją – MTG gali būti steigiama Institute, Fakultete (tarp institutų) ar, esant susitarimui su kitu kamieniniu akademiniu padaliniu, tarpfakultetiniu pagrindu.

48. Dekano teikimu Tarybos sprendimu gali būti sudaryti ir kiti Akademiniai dariniai. Šie dariniai gali būti steigiami ir tarpšakiniu, o, esant susitarimui su kitu kamieniniu akademiniu padaliniu, ir tarpfakultetiniu pagrindu.

49. Teisės aktų nustatyta tvarka pagal Fakulteto kompetenciją gali būti steigiami tarpinstituciniai mokslo ir tyrimų dariniai.

50. Fakultete arba Institutuose gali būti sudaromi administracinio padalinio teisių neturintys Neakademiniai dariniai (skyriai ir kt.), skirti paslaugoms, užtikrinančioms akademinę Fakulteto veiklą, teikti ir (arba) kitoms neakademinėms Fakulteto funkcijoms atlikti.

51. Akademinio ir neakademinio darinio vadovo pareigos nelaikomos pareigybėmis. Už šių pareigų vykdymą gali būti mokama priemoka Universiteto teisės aktų nustatyta tvarka.

**VI SKYRIUS**

**MOKSLAS IR STUDIJOS**

52. Fakultete vykdomi aukšto tarptautinio lygio humanitarinių mokslų srities filologijos krypties bei tarpdalykiniai moksliniai ir meno tyrimai.

53. Moksliniams tyrimams organizuoti ir vykdyti Fakultete arba Institute gali būti sudaromi administracinio padalinio teisių neturintys Akademiniai dariniai – katedros, mokslo centrai, mokslinės teminės grupės ir kt.

54. Fakultete organizuojamos laipsnį suteikiančios ir laipsnio nesuteikiančios nuolatinės, ištęstinės ir neformaliosios studijos. Įstatymų ir Universiteto teisės aktų nustatyta tvarka vykdomos trijų pakopų – pirmosios (bakalauro), antrosios (magistrantūra) ir trečiosios (doktorantūra) – studijos.

55. Pirmosios ir antrosios pakopos studijas koordinuoja ir administruoja prodekanas, atsakingas už studijų organizavimą, bei Studijų skyrius.

***Punkto pakeitimai****:*

*Vilniaus universiteto senato 2019 m. sausio 22 d. nutarimu Nr. SPN-5.*

56. Pirmosios ir antrosios pakopos studijų programas koordinuoja, prižiūri jų vykdymą ir atsiskaito Tarybai studijų programų komitetai. Studijų programų komitetai sudaromi ir veikia Universiteto teisės aktų nustatyta tvarka. Studijų programų komitetai bendradarbiauja su Institutais ir Akademiniais dariniais.

57. Fakulteto studijų programų komitetų pirmininkai ir Universiteto studentų atstovybės deleguoti bent du asmenys sudaro Studijų kolegiją, patariančią prodekanui, atsakingam už studijų organizavimą.

***Punkto pakeitimai****:*

*Vilniaus universiteto senato 2021 m. lapkričio 23 d. nutarimu Nr. SPN-62.*

58. Fakultete vykdomoms mokslo veikloms koordinuoti Tarybos nutarimu sudaroma Mokslo kolegija, į kurią pagal pareigas įeina Institutų vadovai ir, prireikus, gali būti įtraukiami kiti Fakulteto bendruomenės nariai.

59. Doktorantūros studijoms organizuoti ir vykdyti teisės aktų nustatyta tvarka sudaromas Rektoriaus tvirtinamas filologijos mokslų krypties doktorantūros komitetas, jo pirmininkas ir mokslo krypties doktorantūros reglamentas. Taip pat gali būti steigiama doktorantūros mokykla ar doktorantūros tinklai su kitomis akštosiomis mokyklomis ar mokslo tyrimų įstaigomis.

**VII SKYRIUS**

**FAKULTETO LĖŠOS IR KITAS TURTAS**

60. Fakulteto valdomas ir disponuojamas lėšas sudaro:

60.1. Universiteto gaunamų valstybės asignavimų dalis, teisės aktų nustatyta tvarka skirta Fakulteto pirmosios ir antrosios pakopos studijoms finansuoti, doktorantūrai ir mokslui finansuoti, atskaičius Universitete nustatytus atskaitymus bendroms Universiteto reikmėms;

60.2. nuosavos ir pavedimų lėšos, Fakulteto gautos už studijas ir mokymo paslaugas bei už vykdomą mokslinę, šviečiamąją, kultūrinę, socialinę ir kitas veiklas, atskaičius Universitete nustatytus atskaitymus bendroms Universiteto reikmėms;

60.3. lėšos, gautos kaip parama Fakultetui, ir kitos teisėtai įgytos lėšos, atskaičius Universitete nustatytus atskaitymus bendroms Universiteto reikmėms.

61. Fakulteto turtą sudaro Universiteto turto dalis, Universiteto teisės aktų nustatyta tvarka priskirta šiuose nuostatuose nustatytai veiklai užtikrinti. Fakulteto turtas registruojamas ir jo lėšos apskaitomos Universitete nustatyta tvarka.

**VIII SKYRIUS**

**FAKULTETO VIDAUS ADMINISTRAVIMO KONTROLĖ**

62. Fakulteto finansinės ir ūkinės veiklos kontrolę atlieka Kancleris ar jo įgalioti darbuotojai Universitete nustatyta tvarka.

63. Fakulteto veiklos plano įgyvendinimo kontrolę atlieka Rektorius, remdamasis Tarybos Rektoriui teikiama išvada.

**IX SKYRIUS**

**BAIGIAMOSIOS NUOSTATOS**

64. Fakulteto nuostatai keičiami Statuto nustatyta tvarka, išdėstant juos nauja redakcija.